Sagunt i Canet estaran en FITUR 2025 malgrat la falta de suport de la Generalitat
16 de gener 2025

![](/media/e23h1ohb/c_stand-sagunto-9.jpg?width=850&height=566.9886363636364)

Fotografia d'arxiu d'una edició anterior

Els alcaldes de Sagunt, Darío Moreno, i Canet d'en Berenguer, Pere Antoni, han expressat hui el seu descontentament davant la decisió de la Generalitat Valenciana de deixar a la ciutat sense estand propi en la Fira Internacional de Turisme (FITUR).

“Es tracta d'una decisió inaudita. Per primera vegada, enguany no tindrem un espai propi en el qual poder promocionar la marca Sagunt és viu. En un moment en el qual tenim les millors xifres quant al turisme a la nostra ciutat, és totalment incomprensible que es limite la nostra visibilitat i projecció”, ha declarat l'alcalde de Sagunt, Dario Moreno. “Demanem a la Generalitat que reconsidere la seua política turística i que ens tinga en compte. La decisió ha sigut totalment unilateral”, ha afegit.

En la mateixa línia, l'alcalde de Canet d'en Berenguer, Pere Antoni, ha qüestionat una mesura “que diu fer-se en pro de la cohesió del territori, però que ha donat lloc a una situació de total desigualtat, amb algunes ciutats amb possibilitat d'estand i altres a les quals se'ns ha negat”. Referent a això, cal recordar que la Conselleria d'Innovació, Indústria, Comerç i Turisme, ha determinat que únicament les ciutats de Castelló, València, Alacant i Elx disposen d'espai propi en FITUR.

La mesura ha suposat, en paraules del representant de l'Ajuntament de Canet, “una maçada al posicionament de la nostra localitat en el mercat turístic internacional”. “Perdem la capacitat de donar a conéixer la nostra pròpia marca i imatge, la possibilitat de diferenciar-nos d'altres municipis i, sobretot, la connexió directa amb el possible visitant”, ha recalcat Pere Antoni. “Té una repercussió directa sobre un dels sectors que mou la nostra economia”, ha conclòs.

No obstant això, tant l'Ajuntament de Sagunt com el de Canet d'en Berenguer, han anunciat la seua intenció de continuar treballant “amb la màxima implicació” per a donar a conéixer els diferents productes turístics de totes dues localitats. “Tant de bo la Generalitat rectifique. Mentrestant, per part nostra, amb els recursos de què disposem continuarem promovent propostes innovadores per a conéixer la nostra ciutat i mostrant les nostres potencialitats també com a destinació esportiva o gastronòmica”, ha conclòs Moreno, unes paraules que també expressen el sentir del primer edil de Canet.

*   [](http://www.facebook.com/sharer.php?u=https://aytosagunto.es/va/actualitat/sagunt-i-canet-estaran-en-fitur-2025-malgrat-la-falta-de-suport-de-la-generalitat/ "Facebook")
*   [](http://twitter.com/share?url=https://aytosagunto.es/va/actualitat/sagunt-i-canet-estaran-en-fitur-2025-malgrat-la-falta-de-suport-de-la-generalitat/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-i-canet-estaran-en-fitur-2025-malgrat-la-falta-de-suport-de-la-generalitat/ "Linked In")
*   [](mailto:?body=https://aytosagunto.es/va/actualitat/sagunt-i-canet-estaran-en-fitur-2025-malgrat-la-falta-de-suport-de-la-generalitat/)